১৯৪৭-এর দেশ বিভাগের পর পাকিস্তান আমলে অবাঙালি শিল্পপতিদের দাপট শুরু হয় বাংলাদেশের পূর্বরূপ পূর্ব পাকিস্তানে। বিশ্ববিদ্যালয়, রেলওয়ের অধীনে বিভিন্ন ভবন, বৃহৎ মসজিদ,কল-কারখানা, শিল্পপতিদের আবাস ভবনের ডিজাইনের কাজ অবাঙালি পুঁজিপতিদের পৃষ্ঠপোষকতা লাভ করে। কয়েকটি হাতেগোনা প্রতিষ্ঠান দেশের স্থাপত্য কাজ দখল করে নেয়, যেগুলোর মধ্যে ছিলেন থারিয়ানি পরিবার, তাজ উদ্দীন, এম ভাসানী, পিরিয়ানী প্রমুখ তথাকথিত স্থপতি। তাঁরা কেউ ছিলেন প্রকৌশলী, কেউ ছিলেন ব্রিটেন থেকে কোনো ডিপ্লোমাধারী। তাঁরা সমঝদারদের দৃষ্টিতে মর্যাদা লাভ করেননি, কারণ তাঁরা আদৌ কোনো চারুকলাবিদ নন। শুধু ভবনের অভ্যন্তরীণ বা সাইটে স্থাপনা পরিকল্পনার ব্যবহারিক শর্ত বা নিয়মকানুন নিয়েই তাঁদের শিক্ষা ও সে-ভিত্তিতে যোগ্যতা মূল্যায়ন। এই অবাঙালি স্থপতিগণের রেখে যাওয়া ‘কীর্তি’ আমাদের জন্য একটি বোঝা। বহু অবাঙালি শিল্পপতি বাসভবন করেছেন বিরাট কংক্রিটের ঢালু ছাদ ব্যবহার করে। থারিয়ানি রেখে গেছেন বিরাট বায়তুল মোকাররম মসজিদ, যা যে-কোনো যুগের জন্য অতি নিম্নমানের মসজিদ স্থাপত্যের কাজ। ভাসানী সৃষ্টি করেছেন একেবারে সাদামাটা ঢঙে ঢাকা বিশ্ববিদ্যালয়ের জন্য প্রাতিষ্ঠানিক ভবন ও বিরাট বিরাট ছাত্রাবাস। পিরিয়ানী রেখে গেছেন কার্জন হলের উত্তরে একটি বিজ্ঞান ভবন (অধুনা এর facade-এর ওপর দৃষ্টিনন্দন আবরণী দেওয়া হয়েছে) নতুন সুপ্রিম কোর্ট বিল্ডিংয়ে পাকিস্তান আমলে জহুরুল ইসলামের প্রতিষ্ঠান বেঙ্গল ডেভেলপমেন্ট করপোরেশন কর্তৃক নির্বাচিত কোনো অখ্যাত স্থপতি প্রতিষ্ঠানের কীর্তি। এই বিরাট সৌধের ডিজাইন সুযোগ্য স্থপতির হাতে ন্যস্ত না করাটা হয়েছে ক্ষতির কারণ, যা দীর্ঘকাল সহ্য করতে হবে।